২০১৩-র জুন। গ্রিগর দিমিত্রভকে স্ট্রেট সেটে হারিয়ে ফরাসি ওপেনের চতুর্থ রাউন্ডে উঠেছেন তিনি। ম্যাচের পর গ্যালারিতে দর্শকদের দিকে হাত তুলে অভিবাদন গ্রহণ করছেন। তাঁদের উদ্দেশে হেসে বলছেনও যে, ভবিষ্যতে প্যারিসেই তিনি চালু করবেন সার্বিয়ার মানুষদের জন্য রেস্তোরাঁ! তাঁর মন্তব্যে গ্যালারিতে হাসির রোল উঠেছে।
একটু পরেই শুরু হবে সাংবাদিক বৈঠক। তিনি হাঁটা লাগিয়েছেন লকার রুমের দিকে। এরকম সময়েই দুঃসংবাদটা এল। প্রয়াত হয়েছেন ইয়েলেনা জেনসিচ। সাংবাদিক বৈঠক বাতিল করে দিলেন নোভাক জকোভিচ! সার্বিয়ার টেনিসে জেনসিচকে ডাকা হয় কর্ত্রী বলে! সার্বিয়ার টেনিসে শ্রেষ্ঠ কোচ। নোভাকের পাঁচ বছর বয়সে তাঁকে প্রথম দেখেছিলেন জেনসিচ।
দেখা মানে জহুরির চোখে দেখা। না হলে ভীষণ যত্ন নিয়ে গোছানো নোভাকের টেনিস ব্যাগটা দেখেই ৭৭ বছরের মহিলা বুঝলেন কীভাবে যে, গোকুলে বাড়ছে ভবিষ্যতের আরও এক চ্যাম্পিয়ন! ব্রিটিশ সংবাদপত্রকে দেওয়া সাক্ষাৎকারে জকোভিচ পরে জানিয়েছিলেন, জেনসিচ ছিলেন তাঁর মায়ের মতো। বলেছেন, ‘‘টেনিসের জন্য জীবনটাই দিয়ে দিলেন জেনসিচ। বিয়ে করলেন না। মা হলেন না। এমনকী, ৭৭ বছর বয়সেও বাচ্চাদের কোচিং করানোর সময়ে ভাবলেন না পর্যন্ত যে, ওঁর ব্রেস্ট ক্যানসার হয়েছে!’’
ইয়েলেনা জেনসিচ প্রয়াত হওয়ার তিন বছর পরেও তাঁকে নিয়ে একইরকম আচ্ছন্ন জকোভিচ। অস্ট্রেলীয় ওপেনে খেলতে গত রবিবার মেলবোর্নে পৌঁছনোর পর ব্রিটিশ সংবাদপত্রকে দেওয়া সাক্ষাৎকারে বিশ্বের অন্যতম সেরা টেনিস খেলোয়াড় জানিয়ে দিলেন, সর্বোচ্চ পর্যায়ের টেনিসে শ্রেষ্ঠদের কক্ষপথে পৌঁছনো ও নিজেকে ধরে রাখার পিছনে জেনসিচের মতো তাঁর জীবনে রয়েছে আরও একজন মহিলার বিরাট অবদান। তিনিও ইয়েলেনা! স্ত্রী ইয়েলেনা রিস্টিচ।

সুখী পরিবার। স্ত্রী ইয়েলেনার সঙ্গে।-টুইটার
‘‘ওঁরা আমার জীবনের দু’টো গুরুত্বপূর্ণ দিক। পাশে একজন মহিলার সাহচর্য ও উৎসাহ ছাড়া আপনার প্রতিভার পূর্ণ বিকাশ হওয়া সম্ভব নয়,’’ বলেছেন গত মরসুমে তিনটি গ্র্যান্ড স্ল্যামজয়ী তারকা। জকোভিচ ব্যাখ্যাও করেছেন তাঁর এই মন্তব্যের। বলেছেন, ‘‘আমি এভাবেই দেখি বিষয়টা। জীবনে একজন যোগ্য মহিলা সঙ্গীর ভীষণ প্রয়োজন। যাকে আপনি বিশ্বাস করতে পারবেন। সুসময়ের সঙ্গে যে দুঃসময়েও আপনার পাশে দাঁড়াবে। আমার জীবনে আসা দু’জন ইয়েলেনাই আমাকে এভাবে তৈরি করে দিয়েছে। আমার চরিত্র গঠন ও মানসিক শক্তি বাড়াতে দু’জনেরই রয়েছে বিরাট অবদান।’’
তিনি জানতেও পারেন না, স্ত্রী ইয়েলেনা তাঁর খারাপ সময়ে কীভাবে বরিস বেকার ও সহকারী কোচদের কাছে তথ্য তুলে দেন। কীভাবে তাঁর মেজাজ ফেরাতে হবে? কীভাবে সামলাতে হবে এই অন্ধকার সময়কে? জোকার বলছেন, ‘‘বরিস ও অন্য কোচদের সঙ্গে দারুণ মিশে গিয়েছে ইয়েলেনা। নেপথ্যে আমার টেনিসকে এগিয়ে নিয়ে যাওয়ার জন্য ওর ভূমিকা খুব গুরুত্বপূর্ণ।’’  
২০১২ থেকে টানা ন’মাস তিনি বিশ্বের এক নম্বর খেলোয়াড় ছিলেন। ২০১১ থেকে এখনও পর্যন্ত র‌্যাঙ্কিংয়ে প্রথম দুইয়ের নীচে নামেননি! কিন্তু বিশ্বের এক নম্বর খেলোয়াড়ের ভাবনায় পরিসংখ্যান যেন গুরুত্বহীন একটা শব্দ! না হলে এই প্রসঙ্গকে হাল্কা করে তিনি বলবেন কেন, ‘‘জীবনকে এরকমভাবে দেখা উচিত যাতে প্রত্যেকটি কাজের মধ্যে একটা ভারসাম্য থাকে!
শুধু টেনিসের জন্য আমার সত্তা থেকে অস্তিত্বকে তো আলাদা করে নিতে পারি না।  টেনিস কোর্টে আর তার বাইরে একজনই জকোভিচ থাকে।’’ সেই কারণেই হয়তো কোর্টের বাইরেও অধিকাংশ সময়ে দেখা যায় প্রাণবন্ত এক জকোভিচকে। ২৮ বছর বয়সী খেলোয়াড় বলেছেন, ‘‘শীর্ষস্থানে পৌঁছনো নয়, স্থানটা ধরে রাখার কাজটা বেশি কঠিন। এর জন্য প্রয়োজন নির্মম পেশাদারি মানসিকতা।’’ একইসঙ্গে বলছেন, ‘‘টেনিস সাধনা করতে গিয়ে জীবনের অন্য দিকগুলোকে অবহেলা করা আমার পছন্দ নয়। একইসঙ্গে নির্মম পেশাদারি টেনিস জগতে শ্রেষ্ঠত্ব ধরে রাখতে গেলে সাধনা থেকে একমুহূর্ত সরলেই বিপদ।’’ সেই ভারসাম্য রাখার ওপর জোর। যেটা তাঁর প্রধান শক্তি।
এত কথা বললেন। অথচ এবারের অস্ট্রেলীয় ওপেনে খেতাব জয়ের সম্ভাবনা নিয়ে জকোভিচের মুখ থেকে শুধু পাওয়া যাচ্ছে, ‘‘চেষ্টা করব এই মরসুমে চারটি গ্র্যান্ড স্ল্যামই জেতার।’’ তারপরেই বলছেন, ‘‘প্রতিপক্ষ খেলোয়াড়কে সম্মান করা উচিত। খেলাটাকে সম্মান করা উচিত। টেনিস সকলের চেয়ে বড়।’’ জকোভিচের দর্শন, এই সম্মানটা করতে শিখলে তবে টেনিসও মাথা তুলে বিদায় জানাতে দেবে!